ET Euroopa Liidu Teataja C 268/36

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

(2007/C 268/16)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) NR 510/2006

„BUTELO DE VINHAIS” või „BUCHO DE VINHAIS” või „CHOURIÇO DE OSSOS DE VINHAIS”

EÜ NR: PT/PGI/005/0459/20.04.2005

KPN ( ) KGT ( X )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Gabinete de Planeamento e Políticas Aadress: Rua Padre António Vieira, n.o 1-8o P-1099-073 Lisboa Tel: (351) 213 819 300 Faks: (351) 213 876 635 E-post: gppaa@gppaa.min-agricultura.pt

2. Taotlejate rühm:

Nimi: ANCSUB — Associação Nacional de Criadores de Suínos de Raça Bísara Aadress: Edifício da Casa do Povo Largo do Toural P-5320-311 Vinhais Tel: (351) 273 771 340 Faks: (351) 273 770 048 E-post: ancsub@bisaro.info Koosseis: tootjad/töötlejad ( X ) muud ( )

3. Toote liik:

Klass 1.2: Lihatooted (kuumtöödeldud, soolatud, suitsutatud jne)

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: „Butelo de Vinhais” või „Bucho de Vinhais” või „Chouriço de Ossos de Vinhais”

4.2. Kirjeldus: Suitsuvorst, mis on valmistatud bisaro sea või 50 % bisaro tõu veresusega loomade (F1 loomad, saadud tõuraamatusse kantud puhtavereliste bisaro sigade ristamisel muude tõugudega) lihast, rasvast, ribikontidest ja selgroolülidest ning kõhrest, mis on topitud sea kõhtu (bucho), põide või jämesoolde (palaio). Vorst on kollakas-, punakas- või tumepruun ning kaalub 1–2 kg. Toode on ümmargune, ovaalne või silindrikujuline ja selle suurus erineb sõltuvalt vorstikestast (kõhu või põie korral on vorsti läbimõõt 10–15 cm ning jämesoole korral on vorst 20 cm pikk ja selle läbimõõt on 10–15 cm). Kondid on väljastpoolt nähtavad.

4.3. Geograafiline piirkond: Traditsioonilise tootmismeetodi, loomasööda tüübi, kohaliku elanikkonna loomakasvatusalase traditsioonilise oskusteabe ning mullatingimuste tõttu (soodustavad erilise kvaliteediga tooraine saamiseks vajaliku toidubaasi teket) on „Butelo de Vinhaisi” tootmispiirkond (s.t piirkond, kus bisaro sead ja ristandid on sündinud, kasvanud, nuumatud, tapetud ja nende liha tükeldatud) piiratud Bragança piirkonna haldusüksustega Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso ja Vinhais ning Vila Reali piirkonna haldusüksustega Alijó, Boticas, Chaves, Mesão Frio, Mondim de Basto, Montalegre, Murça, Régua, Ribeira de Pena, Sabrosa, Santa Marta de Penaguião, Valpaços, Vila Pouca de Aguiar ja Vila Real. Üksnes kõnealuses piirkonnas on vajalik toidubaas ja loomakasvatusalane oskusteave. Arvestades „Butelo de Vinhaisi” tootmiseks vajalikke erilisi ilmastikutingimusi, elanike oskusteavet ja kasutatavaid traditsioonilisi kohalikke meetodeid, on toote geograafiline töötluspiirkond piiratud Bragança piirkonna haldusüksustega Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso ja Vinhais.

4.4. Päritolutõend: Päritolutõend: „Butelo de Vinhaisi” suitsuvorsti võib valmistada üksnes eespool osutatud töötlemispiirkonnas asuvates nõuetekohaselt litsentsitud töötlemisettevõtetes. Kogu tootmisprotsessi kontrollitakse rangelt, et tagada toote täielik jälgitavus. Suitsuvorsti toormaterjaliks kasutatavaid tõuraamatusse kantud bisaro sigu või bisaro tõu veresusega ristandeid (F1), kelle üks vanem on tõuraamatusse kantud bisaro siga, kasvatakse põllumajandusettevõtete maadel, mis sobivad semiekstensiivseks karjakasvatuseks ning kust on pärit traditsiooniline loomatoit. Tuleb märkida, et sead söövad suurtes kogustes kastaneid, mille tõttu on lihal ainulaadsed ja äratuntavad organoleptilised omadused. Sead tapetakse ja tükeldatakse litsentsitud ettevõtetes, mis asuvad toote geograafilises tootmispiirkonnas. Toodet võib töödelda üksnes ettevõtetes, mis on saanud tootjarühmalt loa kontrolliasutuse eelneval heakskiidul. Igal tootel on nummerdatud sertifitseerimistähis, millega tagatakse toote täielik jälgitavus kuni põllumajandusettevõtteni, millest toode pärineb. Sertifitseerimistähisele märgitud seerianumbri järgi on võimalik tõendada toote päritolu igas tootmisahela etapis.

4.5. Tootmismeetod: Kontide ja kõhrega liha lõigatakse väikesteks tükkideks ning pannakse anumasse, kus liha maitsestatakse ning lisatakse sool, küüslauk, paprika, loorberilehed, vesi ja piirkondlik vein (mille täidlus ja happelisus parandavad segu ehk adoba ja valmistoote kvaliteeti). Adoba jäetakse seejärel seisma üheks kuni kolmeks päevaks. Pärast viimast maitsestamist topitakse segu sea jämesoolde, kõhtu või põide, mille üks ots on juba kinni õmmeldud või seotud puuvillase nööriga. Vorsti teine ots seotakse kinni, kui liha on vorstikesta topitud. Tavapäraselt suitsutatakse vorsti seejärel aeglaselt vähemalt 15 päeva, tule tegemiseks kasutatakse tamme- ja/või kastanipuud, ning jäetakse siis külma kohta laagerduma. „Butelo de Vinhaisi” suitsuvorsti turustatakse tervelt ning see on alati eelpakendatud päritolukohas. Toote omaduste ja koostise tõttu ei tohi seda turustada lõikude või viiludena. Vorsti pakendamiseks tavalisse või kontrollitud keskkonda või vaakumisse kasutatakse erilist inertset materjali, mis on toote suhtes ohutu. Vorsti võib pakendada üksnes selle geograafilises töötlemispiirkonnas, et tagada jälgitavus ja järelevalve ning hoida ära toote maitse või mikrobioloogiliste omaduste muutumist.

4.6. Seos piirkonnaga: Mitmesugused loomaskulptuurid ja haldusüksuste registrite dokumentides leitud viited sigadelt ja sealihatoodetelt tasutavate maksude kohta tõestavad, et seakasvatus on selles piirkonnas olnud tähtsal kohal juba väga pikka aega. Toode ja geograafiline piirkond on läbi põimunud tänu põlistõule, kohalikule söödale, oskusele valida sobivaid lihatükke, aeglasele suitsutamisele, mille puhul kasutatakse tule tegemiseks piirkonnast pärit puid, ning kõnealuses piirkonnas asuvas külmas ja kuivas kohas toimuvale laagerdamisprotsessile.

4.7. Kontrolliasutus:

Nimi: Tradição e Qualidade — Associação Interprofissional para Produtos Agro-Alimentares de Trás-os-Montes Aadress: Av. 25 de Abril, 273 S/L P-5370-202 Mirandela Tel: (351) 278 261 410 Faks: (351) 278 261 410 E-post: tradição-qualidade@clix.pt

Asutus Tradição e Qualidade on tunnistanud toote vastavust standardi 45011:2001 nõuetele.

4.8. Märgistus: Märgistuse puhul on kohustuslik kasutada sõnastust „Butelo de Vinhais — Indicação Geográfica Protegida” (kaitstud geograafiline tähis) või „Bucho de Vinhais — Indicação Geográfica Protegida” (kaitstud geograafiline tähis) või „Chouriço de ossos de Vinhais — Indicação Geográfica Protegida” (kaitstud geograafiline tähis), ühenduse logo, Vinhaisi toodete allpool esitatud logo ning sertifitseerimistähist, millele on märgitud toote nimetus, asjaomane päritolunimetus / geograafiline tähis, kontrolliasutus ning seerianumber (toote jälgitavust tagav numbriline või tähtnumbriline kood).

(1) ELT L 93, 31.3.2006, lk 12.